medieval-data/medieval-letters huggingface dataset:
CCCLXI.  Ad Serlonem abbatem Savigniensem.--Ut ipse et omnes ipsius monasterio subjecti vivant juxta Cisterciensium institutum.   (Anno 1149, Oct. 21.) [MARTEN.,  Ampl. Collect.,  I, 813.]
Author: Eugenius III

EUGENIUS episcopus, servus servorum Dei, dilecto filio SERLONI Savigniensi abbati salutem et apostolicam benedictionem.

Cum omnibus ecclesiasticis personis debitorem ex injuncto nobis a Deo apostolatus officio existimamus, illos tamen propensioris charitatis studio nos convenit imminere, quos in vero religionis habitu omnipotenti Domino militare cognoscimus. Ad hoc enim pastoralis officii nobis est cura commissa, ut bene placentem Deo religionem laboremus statuere, et stabilitam exacta diligentia conservare. Proinde, dilecte in Domino fili, religionem in monasteriis quibus praeesse dignosceris, stabilitam in Domino proficere cupientes, statuimus ut in omnibus monasteriis quae de monasterio cui praesides, sunt egressa, et in his quae de egressis ab eodem monasterio prodierint, tam de ipsis personis quam de rebus monasteriorum, juxta Cisterciensium fratrum institutionem, disponendi et ordinandi liberam habeas facultatem. Quia vero plures, maligno spiritu inducti, ab obedientia suorum praelatorum resiliunt, et ut suae liberius deserviant voluntati, aliena solatia quaerunt, prohibemus ut nulli post factam in eisdem locis professionem liceat se a tua vel successorum tuorum subjectione subtrahere, aut alii hujusmodi professos, seu aliquos de monasteriis retinere. Quod si quis eorumdem monasteriorum se a tua subjectione subtraxerit, et tertio commonitus redire contempserit, eum excommunicandi habeas potestatem. Datum Tusculani, XII Kal. Novembris.
CCCLXII.  De Henrici Moraviensis episcopi valetudine dolet, eumque consolatur.   (Anno 1149, Oct. 24.) [BOCZEK,  Cod. dipl. Morav.,  I, 261.]
Author: Eugenius III

EUGENIUS episcopus, servus servorum Dei, venerabili fratri HEINRICO, Moraviensi episcopo, salutem et apostolicam benedictionem.

Litteras fraternitatis tuae debita benignitate recepimus, et sicut qui te tanquam devotissimum sanctae Romanae Ecclesiae filium speciali affectu diligimus, et inter caeteros charissimos fratres nostros brachiis amplexamur. Devotionem etenim tuam quam erga matrem tuam Romanam Ecclesiam semper habuisti, ad memoriam revocantes, pro tua sumus incolumitate solliciti eamque maximo desiderio frequenter audire optamus. Gratum autem nobis est, quod pro commisso tibi grege sollicitus per semitas justitiae eum ducere satagis, et ipsum aequitatis ecclesiasticae norma dirigere. Super his itaque de quibus nos dilectio tua consuluit, juxta praedecessorum nostrorum statuta tibi respondere decrevimus. Clerici, qui sunt culpis suis exigentibus degradati, nec post vitae conversionem pristinis ordinibus restitui debent. Ille vero, qui, nullo recepto ordine, missam cantare praesumpsit, tanquam laicus principi terrae puniendus tradatur. Nulli autem uxorem sororii sui post mortem ipsius licet habere. Et quoniam sacri canones crimina semel objecta indiscussa non transeunt, causam ipsius clerici qui bigamus dicitur diligenter inquiras, et si canonice convictus fuerit, deponatur. Sui autem septima manu sui ordinis ab hac nota eum facias expurgari. Quod si facere non poterit, deponatur. Quod tuum itaque, frater charissime, spectat officium verbo et exemplo, quibus praees, ita proficere, ut ad vitam una cum grege tibi credito pervenias sempiternam. Grave autem nobis est, quod confectus senio de longa vita, quam tibi valde cupimus, non confidis. Speramus autem in Domino quod faciem tuam adhuc, eo auxiliante, videbimus. Si vero nobis superstitibus te de hoc mundo dispositio divina vocaverit, curae nobis erit pro te tanquam pro charissimo fratre nostro ad Deum preces effundere, et in nostris orationibus tui memores frequenter existere. Praeterea quoniam de statu nostro te novimus esse sollicitum, dilectioni tuae ipsum duximus intimandum. Nos siquidem, licet corporis invaletudine et fratrum nostrorum morte, aliisque adversitatibus fuerimus hoc anno gravati, tamen ad pacis tranquillitatem, Domino auxiliante, reversi sumus incolumes. Pro infirmitate tua tibi bonum electuarium destinamus. Datum Tusculani, IX Kalendas Novembris.
CCCLXIII.  Ad Heinricum archiepiscopum Moguntinum.--Mandat ut « tam per se quam per episcopos suffraganeos circumvagationes pseudo-nuntiorum, qui sub nomine suo discurrant et indebitis exactionibus fideles Ecclesiae fatigare praesumant, studiose ac diligenter attendat; et si aliquis ad manus ejus vel suffraganeorum devenerit, et praecipue Ildebrandinus, quondam Jacincti diaconi cardinalis servicus, capi faciat.  »  (Anno 1149, Oct. 25.) [DENIS,  Cod. manuscr., theol.,  I, III, 2878.]
Author: Eugenius III

EUGENIUS episcopus, servus servorum Dei, etc.

Pervenit ad aures nostras quod quidam pseudo-nuntii per partes vestras sub nomine nostro discurrunt, et indebitis exactionibus fideles Ecclesiae fatigare praesumunt. Quia ergo tantae praesumptionis audacia ad infamiam sanctae Romanae Ecclesiae et nostram spectare dignoscitur; per praesentia tibi scripta mandamus, quatenus tam per te quam per episcopos Ecclesiae tuae suffraganeos circumvagationes talium studiose ac diligenter attendas, et si aliquis ad manus tuas vel suffraganeorum tuorum devenerit, et praecipue Ildebrandinus quondam dilecti nostri Jacinti diaconi card. serviens, capi facias; et tandiu in captione detineas donec quid exinde facere velimus per scripta nostra cognoscas. Datum Tuscul., VIII Kal. Novembris.
CCCLXIV.  Ad universos fratres Fontis-Ebraldi.   (Anno 1149, Oct. 25.) [NIQUET,  Hist. de Fontevrault,  p. 379.]
Author: Eugenius III

EUGENIUS episcopus, servus servorum Dei, dilectis filiis universis fratribus Fontis-Ebraldi, salutem et apostolicam benedictionem.

Quemadmodum sanctorum Patrum manifestis instruimur documentis, obedientia sola est, quae fidei meritum possidet; sine qua infidelis esse convincitur, etiamsi fidelis esse videatur. Accepimus autem quod dilectis in Christo filiabus nostris abbatissae ac priorissae Fontis-Ebraldi quidam ex vobis obedire contemnunt, sine licentia claustra eorum ingredi, vel aperire praesumunt, atque in aliis rebelles contra justitiam existunt. Quia ergo indignum est, et a ratione omnino alienum, ut ecclesiarum praelatis a subjectis suis debitus honor et reverentia denegetur, per praesentia vobis scripta mandamus atque praecipimus quatenus quicunque sunt in vestro collegio, qui super hoc redargui possunt, de caetero abbatissae et priorissae ejusdem loci obedientiam et reverentiam humiliter deferant; earum claustra sine abbatissae vel priorissae assensu reserare ac ingredi nequaquam attentent; abbatissas quoque, in locis quibus hactenus non fuerint, eis inconsultis constituere non praesumant, atque ad commune capitulum earum certis temporibus convenire nullatenus negligant. Datum Tusculani, VIII Kalendas Decembris.
CCCLXVI.  Ad Sugerium abbatem.--Ut clericorum duorum excommunicatorum causam ordine judiciario definiat.   (Anno 1149, Nov. 7.) [MANSI,  Concil.,  XXI, 644.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Filii nostri A. et Her. clerici Meldensis Ecclesiae nuper ad nostram praesentiam venientes, quoniam super eo quod eis a Goslino imponebatur jusjurandi religione firmaverunt, nostrum adimplere mandatum, eos a vinculo excommunicationis absolvimus. Verum quia pars adversa praesens non aderat, in eorum causa procedere, et certum aliquid diffinire salva aequitate non potuimus. Ipsos itaque ad tuae discretionis industriam remittentes, per praesentia scripta dilectioni tuae mandamus quatenus, utraque parte ante tuam praesentiam evocata, si Goslinus juxta scita canonum probare potuerit quod eis imposuit, causam ipsam ordine judiciario diffinias. Si vero praedictus Goslinus in probatione defecerit, septima manu sui ordinis purgationem praedictorum clericorum suscipias, et eos ab infamia, quae ipsis imponebatur, fratribus convicinis immunes ostendas, et publice nunties. Redditus vero Ecclesiae qui praedicto Goslino hac occasione ablati sunt, facias ei cum integritate restitui. Praeterea episcopo et canonicis Meldensis Ecclesiae firmiter ex nostra parte praecipias, ut de caetero cum eodem Goslino pacem et fraternam concordiam habeant. Quod si non fecerint, et clamor inde ad aures nostras devenerit, dissimulare non poterimus, quin eorum inobedientiam animadversione debita puniamus. Datum Tusculani, VII Idus Novemb.
CCCLXVII.  Ad Conradum imperatorem.--Ejus intuitu iterum confirmat electionem praepositi Xantensis, et depositionem archiepiscopi Coloniensis differt.   (Anno 1149, Nov. 28.) [MANSI,  Concil.,  XXI, 684.]
Author: Eugenius III

EUGENIUS episcopus, servus servorum Dei, charissimo in Christo filio CUNRADO, illustri Romanorum regi, salutem et apostolicam benedictionem.

Quantum affectum erga personam tuam et regnum tibi a Deo commissum habeamus, plurimis experimentis tuam clementiam credimus agnovisse. In quo inflexibiliter permanentes, petitiones excellentiae tuae, quantum cum Deo possumus, admittimus, et cum ecclesiae honestate regiae tuae voluntati gratanter praebemus assensum, sicut devoti beati Petri filii et specialis sanctae Romanae Ecclesiae defensoris. Inde est quod magnitudinis tuae preces in electione Xantensis praepositi paterno recipientes affectu, tibi, tanquam charissimo filio nostro, duximus annuendum, licet quidam postmodum penitus diversa ab his, quae dilectionis tuae litteris significasti, suggesserint. Causa vero fratris nostri Coloniensis archiepiscopi gravis fit, quoniam longum est enarrare, ab his, qui circa te sunt, poteris manifeste cognoscere. Si enim quanta circa officium suum per negligentiam et inobedientiam superbiendo commiserit, magnitudinis tuae discretio cognovisset, nec etiam verbum, ut credimus, pro ipso movisset. Unde in concilio quod Remis Deo Domino auctore celebravimus, excisionis sententiam pertulisset, nisi regiae parcentes absentiae, detrimentum aliquod regno, quod maxime nobis cavendum erat, eventurum exinde putavissemus. Et nunc post reditum tuum nobiscum firmiter statueramus ipsum sententia digna suis excessibus feriendum, nisi tuae legatio majestatis praevenisset. Sed precibus tuis, quantum possumus, inclinati manum nostram in praesentiarum ab ipsius damnatione retraximus, et usque ad Dominicam, qua cantatur: Ego sum pastor bonus, inducias ei concessimus. Quia ergo excellentiae tuae preces absque gravi sanctae Ecclesiae et disciplinae ecclesiasticae laesione in hoc ex toto audire nequivimus, regia aequanimiter clementia ferat, et his quae sanctae Romanae Ecclesiae matri tuae incumbunt, cujus omnipotens Deus te constituit defensorem, sicut de benignitate tua speramus, tanquam piissimus justitiae amator, intendas. Dilectum filium nostrum Henricum juniorem regem in Domino salutamus. Data Laterani, IV Kal. Decemb.
CCCLXIX.  De annua celebratione dedicationis ecclesiae B. Frigdiani Lucensis.   (Anno 1149, Dec. 19.) [BALUZ.  Miscell.  edit. Luc., IV, 594.]
Author: Eugenius III

EUGENIUS episcopus, servus servorum Dei, universis Dei fidelibus qui devotionis intuitu ad annuam celebrationem dedicationis ecclesiae Beati Fridiani convenerunt, salutem et apostolicam benedictionem.

Sicut ad vestram credimus pervenisse notitiam, ecclesiam Beati Fridiani, ob reverentiam corporis hujus quod in ea requiescere creditur, propriis manibus Deo auctore consecravimus, et venientibus ad annuam consecrationis illius diem ex injuncta sibi poenitentia confisi de beatorum Petri et Pauli meritis remissionem XL dierum indulsimus. Quicunque igitur, aliquibus causis impedientibus, eadem die illic interesse non potuerint, et infra octavas illius dedicationis advenerint, eamdem remissionem ex parte omnipotentis Dei et beatorum Petri et Pauli apostolorum ejus pariter indulgemus. Data Laterani, XIV Kal. Januarii.
CCCLXX.  Ad Bracarensem archiepiscopum.--Eum suspendit ab episcopali officio, nisi Toletano archiepiscopo exhibeat obedientiam.   (Anno 1149, Dec. 29.) [MANSI,  Concil.,  XXI, 674.]
Author: Eugenius III

Quanta sit obedientiae virtus, Christi discipulus non ignorat, et totius fere sacri eloquii paginae protestantur. Cum enim ipsa condimentum aliarum virtutum esse dicatur: manifestius claret, quia quasi peccatum ariolandi est repugnare, et velut scelus idololatriae nolle acquiescere . Super fraternitate itaque tua vix mirari sufficimus pariterque dolemus, quoniam sedis apostolicae praeceptis obedire contemnis; et mandatum de exhibenda obedientia Toletano primati, quod tibi viva voce nuper fecimus, sicut iterata querimonia ipsius ecclesiae indicat, nimis propere a corde tuo elapsum est, et tanquam aspis surda clausis auribus perstitisse videris. Sed nemini debet indignum videri suis subesse majoribus, qui se meminit aliis esse praelatum. Atque utinam ea, quae ad virtutis gloriam spectare noscuntur, apud tuam fraternitatem valeant reperiri. Quamvis igitur tantae praevaricationis contemptus severiori esset praegravandus vindicta: apostolica tamen utentes mansuetudine, per praesentium tibi scripta mandantes praecipimus, quatenus antefato archiepiscopo, usque ad proximam Dominicam in Ramis palmarum, obedientiam debitam satagas humiliter exhibere; quin extunc, donec adimpleas quod tibi saepe mandavimus, denuo te ab officio episcopali suspendimus.

Datum Laterani, IV Kal. Januarii.

Notes: (I Reg. XV)
CCCLXXI.  Ad Alfonsum Hispaniarum regem.--De primatu Toletano.   (Anno 1149, Dec. 29.) [MANSI,  Concil.,  XXI, 673.]
Author: Eugenius III
Date:  [Alfonsus]

Sicut ex inspectione litterarum tuarum, et verbis nuntii tui R. praesentium latoris perpendimus: exhibitiones honoris, et gratiae sedis apostolicae, quas Ecclesiis et personis regni tui, nobilitatis et mansuetudinis tuae precibus inclinati, frequenter contulimus, ad tuam notitiam minime pervenerunt. Pro tuis siquidem precibus, Ecclesiam Compostellanam in deferenda cruce ante metropolitanum suum speciali praerogativa decoravimus: et Toletanae metropoli in recuperanda justitia, quam super Bracarensi archiepiscopo habere dicitur, non defnimus; imo sicut tota Hispana novit ecclesia pro causa ipsa eumdem Bracarensem per longum tempus ab officio episcopali suspendimus. Novissime vero, cum ad nostram praesentiam in Longobardiae partibus devenisset, absolutionem a nobis nullatenus potuit impetrare, donec in nostro et fratrum nostrorum conspectu viva voce promisit, quod infra constitutum a nobis terminum, Toletanae Ecclesiae subjectione debita humiliter obediret; quod si non faceret, in eadem suspensionis sententia, quousque id faciat, remaneret. Caeterum, si postquam a nobis discessit, juxta mandatum nostrum Toletanae obedivit Ecclesiae, vel si forte in sua rebellione perdurat, per archiepiscopum ipsius ecclesiae, cui sollicitudo et cura ejusdem metropolis incumbere noscitur, nobis debuit nuntiari. Si ergo ipse circa honorem et dignitatem ecclesiae sibi commissae negligens et minus sollicitus silere disposuit: nos qui in sedis apostolicae specula, disponente Domino, judicis locum, licet indigni, tenemus, propter ejus insolentiam praecones vel cursores effici non debemus. Sed recolentes personae tuae consuetam dulcedinem, et devotionis affectum, quam avus tuus illustris memoriae A. Hispaniae rex, et tu ipse, erga communem matrem tuam sanctam Romanam ecclesiam temporibus praedecessorum nostrorum et nostro humiliter ostendisti: preces tuas etiam nunc libenter admittimus. Praefato itaque Bracarensi juxta petitionis tuae desiderium apostolicas litteras misimus; quem nimirum, nisi usque ad proximam Dominicam in Ramis Palmarum Toletano primati obedire curaverit, denuo ab officio episcopali suspendimus, donec adimpleat quod ei saepe mandavimus.

Data Laterani, XIV Idus Januarii.
CCCLXXII.  Ad Sugerium abbatem.--Ut de sacerdotis excommunicati ab archidiacono causa cognoscat, et sacerdotis percussores excommunicet.  (Anno 1149?)[MANSI,  Concil.,  XXI, 645.]
Author: Eugenius III

EUGENIUS episcopus, servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Quidam sacerdos R. ad nostram praesentiam veniens, conquestus est quod S. archidiaconus, quoniam denarios quos ab eo pro ecclesia sibi tradita exigebat, ei tribuere noluit, de Ecclesia cum expulit. Et quoniam super hoc eum ad nostram audientiam appellavit, idem archidiaconus fecit eum a parentibus suis ausu sacrilego verberari. Quia vero valde iniquum est, ut in his, quibus in Ecclesia Dei super alios potestas judicandi conceditur, iniquitatis inveniatur judicium: tibi per scripta nostra mandamus, ut utroque ad tuam praesentiam evocato causam ipsam diligenter inquiras, et justitia comitante diffinias. Illos vero qui violentas manus in eumdem clericum injecerunt, excommunicatos publice denunties, et excommunicationem tandiu facias observari, donec satisfacturi vestro se conspectui repraesentent.
CCCLXXIII.  Ad H. archiepiscopum Senonensem.--De eodem argumento.  (Anno 1149?)[MANSI,  Concil.,  XXI, 645.]
Author: Eugenius III

EUGENIUS episcopus, servus servorum Dei, dilecto filio nostro archiepiscopo Senonensi H., salutem et apostolicam benedictionem.

Quidam sacerdos tuus Romam ad nostram praesentiam veniens, conquestus est quod Stephanus archidiaconus tuus, quoniam denarios quos ab eo pro ecclesia sibi tradita exigebat, ei tribuere noluit, de eadem Ecclesia eum expulerit. Et quoniam super hoc eum ad nostram audientiam appellavit, idem archidiaconus fecit cum a parentibus suis ausu sacrilego verberari. Quia vero valde iniquum est, ut in his, quibus in Ecclesia Dei super alios potestas judicandi conceditur, iniquitatis inveniatur judicium: dilecto filio nostro Sugerio abbati S. Dionysii per scripta nostra mandamus, ut, utroque-ad suam praesentiam evocato, causam ipsam diligenter inquirat, et justitia comitante diffiniat. Tu ergo eumdem archidiaconum ad ipsius abbatis vocationem ire, et quod inde judicaverit facias observare. Postmodum quoque eum ad vos super eisdem excessibus responsurum transmittas. Illos vero qui violentas manus in eumdem clericum injecerunt, excommunicatos publice denunties, et excommunicationem tandiu observari facias donec nostro se conspectui satisfacturi repraesentent.
CCCLXXIV.  Ad abbatem Sugerium.--Ecclesiasticae alterius causae judicem constituit.  (Anno 1149?)[MANSI,  Concil.,  XXI, 645.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Pro controversia et discordia quae inter Petrum praesentium latorem et Jozelinum Meldensem canonicum agitari dignoscitur, uterque nostro se conspectui praesentavit. Primum quidem Jozelinus dicebat a praedicto Petro injuriam et violentiam sibi fuisse illatam, et propter hoc eum ad nostram audientiam appellasse. Post discessum vero ipsius Jozelini a nobis, idem Petrus ad nos veniens, quae de ipso dicta fuerant, omnino negabat. Quia igitur rei veritatem ad plenum super hoc cognoscere non potuimus, causam ipsam discretioni tuae duximus remittendam. Per praesentia itaque scripta dilectioni tuae mandamus, quatenus utraque parte ad tuam praesentiam evocata, eamdem controversiam diligenter audias, et si adversa pars jam dictum Petrum illatae violentiae reum non poterit manifeste probare, et Petrus innocentiam suam convenienter ostenderit, ecclesiasticae est moderationi conveniens, ut eum sua debeat innocentia liberare. Si vero impositae culpae immunem se nequiverit comprobare, vel quomodo causa processerit, hoc tuis nobis litteris quantocius intimabis.
CCCLXXV.  Fratrum S. Laudi Rothomagensium disciplinam canonicam confirmat.   (Anno 1145-1150.--Fragm.) [  Neustria pia,  805.]
Author: Eugenius III

EUGENIUS episcopus, servus servorum Dei, dilectis filiis OSBERTO, priori S. Laudi de Rothomago, et ejusdem fratribus, tam praesentibus quam futuris, regulariter vitam professis, salutem et apostolicam benedictionem.

Religiosis desideriis dignum est praebere facilem consensum, ut fidelis devotio celerem sortiatur effectum. Eapropter, dilecti in Domino filii, venerabilium fratrum nostrorum, Hugonis archiepiscopi Rothomagensis, et Algari, Constantiensis episcopi, precibus inclinati, ordinem canonicum, secundum B. Augustini Regulam, quam per Dei gratiam, ejusdem fratris nostri, Constantiensis episcopi studio annuente, professi estis, sedis apostolicae auctoritate firmamus; ut in eadem Ecclesia perpetuis temporibus inviolabiliter conservetur, nec alius ibi de caetero, nisi regularis instituatur, praesenti decreto, sancimus, etc.
CCCLXXVI.  Ad praelatos Poloniae.--Arguit eos quod latam a G. nuntio suo interdicti sententiam non observent, atque ut resipiscant eamdem sententiam confirmat.   (Anno 1150, Jan. 23.) [MANSI,  Concil.,  XXI, 685.)
Author: Eugenius III

EUGENIUS episcopus, servus servorum Dei, venerabilibus fratribus archiepiscopis, episcopis et aliis Ecclesiarum praelatis per Poloniam constitutis, salutem et apostolicam benedictionem.

Quod vos benedictionis alloquio salutamus, non ex vestris meritis fieri, sed ex apostolicae sedis benignitate, credatis. Sui enim debet honoris dolore prosterni, quisquis apostolicis contemnit obedire mandatis. Nos siquidem pro officii nostri debito de vestra et populi vobis commissi salute solliciti, dilectum filium nostrum G. sanctae Romanae Ecclesiae diaconum cardinalem ad partes vestras olim direximus, ut et pacem inter W. ducem et fratres ejus auxiliante Domino reformaret, et ecclesiastica negotia tanquam apostolicae sedis legatus tractaret. Qui sicut a nobis mandatum acceperat, partem quae noluit ejus monitis obedire, et eos qui ejusdem ducis terram detinent, excommunicationis vinculo innodavit, et in terra divina prohibuit officia celebrari. Vos autem, sicut accepimus, quoniam hoc eum ex mandato nostro non fecisse asserit, sententiam ipsam minime observatis. Quia vero ipse hoc nostro fecit mandato, nos tam excommunicationis quam interdicti sententiam, sicut ab ipso data est, ratam habemus, et ut vos eam observetis et faciatis similiter observari praecipimus. Tu vero, frater archiepiscope, cui hoc ex debito tui officii potissimum imminet, ut inexcusabiles sint, omnibus suffraganeis tuis et aliis Ecclesiarum praelatis denunties, et sententiam ipsam firmiter observes et facias observari, sciturus, quia si quis vestrum eamdem sententiam observare noluerit, beati Petri et sanctae Romanae Ecclesiae non effugiet ultionem. Datum Lat., X Kal. Feb.
CCCLXXVIII.  Ad episcopum Castellanum [Venetum  ].  (Anno 1150, Mart. 19.) [UGHELLI,  Italia sacra,  V, 1240.]
Author: Eugenius III

EUGENIUS episcopus, servus servorum Dei, venerabili fratri Castellano episcopo, sal. et apost. bened.

Quod decimarum quatuor fieri debeant portiones, notitiae tuae incognitum esse non debet. Sicut enim sanctorum Patrum sanxit auctoritas, una pars episcopo, alia clero, tertia pauperibus, quarta vero ecclesiae sartis tectis deputata esse dignoscitur. Quocirca fraternitati tuae per praesentia scripta mandamus, quatenus fratribus S. Salvatoris decimarum partem, quae illis de jure contigit, facias assignari. Datum Laterani, XIV Kal. Aprilis.